AaB's svenske målmand Jacob Rinne er blevet kåret til årets målmand i Superligaen og 1. division i 2021 af sine målmandskolleger i Danmark og modtager prisen Det Gyldne Bur, der uddeles af Tipsbladet . - Det betyder sindssygt meget for mig. Det gør det virkelig, siger Jacob Rinne til AaB's hjemmeside . Jacob Rinne fik dobbelt så mange point som landsmanden Patrik Carlgren, der spiller for Randers FC, mens tredjepladsen i afstemningen gik til Jesper Hansen fra AGF. Hyldet af kollegerne Det er målmændene fra klubberne i Superligaen og 1. division, der hver især ranglister en top-tre over målmandskollegerne i de to bedste danske rækker. - Det er det, der giver prisen en ekstra betydning, og gør den helt speciel. At de målmænd, man uge efter uge konkurrerer med på banen, synes, man gør det godt. Det er en stor anerkendelse, og det sætter jeg stor pris på, siger Jacob Rinne. Det Gyldne Bur er blevet uddelt årligt siden 1984, og Jacob Rinne er den tredje AaB-målmand, der har vundet prisen som AaB-spiller. Jimmy Nielsen vandt i 1998 og 2004, mens Nicolai Larsen vandt i 2014. Den tidligere AaB-målmand Karim Zaza vandt prisen tre gange, men det var inden, han skiftede til AaB.

Referat:
Svenske Jacob Rinne, der vogter målet for Superliga-klubben AaB, er blevet kåret til årets målmand i Danmark.